ท่าอากาศยานสุวรรณภูมิ ประสานหน่วยงานเกี่ยวข้องจัดทำ QR Code ให้ผู้โดยสารสแกนตรวจสอบข้อมูลเคาน์เตอร์ให้บริการของโรงแรม ที่พัก
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มีข้อสั่งการให้หน่วยงานที่เกี่ยวข้องเตรียมการรองรับการเดินทางของผู้โดยสารที่จะมีการเดินทางผ่านท่าอากาศยานเพิ่มขึ้นภายหลังรัฐบาลผ่อนคลายมาตรการการเดินทางเข้า ในส่วนการดำเนินการของท่าอากาศยานสุวรรณภูมิ นอกจากจะมีการเร่งแก้ไขปัญหาความแออัดตรงพื้นที่บริเวณโถงผู้โดยสารขาเข้าระหว่างประเทศ ณ บริเวณจุดนัดหมายระหว่างผู้โดยสารกับโรงแรมที่พัก  โดยมีการเปิดช่องทางออกเพิ่มขึ้นและติดตั้งเคาน์เตอร์ให้บริการของโรงแรมแล้ว ในวันนี้ (13 เม.ย.) ยังได้มีการประสานการทำงานร่วมกับศูนย์ปฏิบัติการภาวะฉุกเฉิน ณ ท่าอากาศยานสุวรรณภูมิ (EOC) การท่องเที่ยวแห่งประเทศไทย (ททท.) และผู้ประกอบการโรงแรมและท่องเที่ยว จัดทำ QR Code เพื่อให้ผู้โดยสารสแกน เพื่อเช็คว่าเมื่อเดินออกจากประตูทางออกแล้วจะต้องไปพบโรงแรมที่จองมาที่เคาน์เตอร์หมายเลขใด เพื่อลดเวลาการค้นหาระหว่างผู้โดยสารกับตัวแทนโรงแรม ซึ่งมีจำนวนมากกว่า 400 โรงแรม  และเพื่อให้ผู้โดยสารทราบถึงข้อมูลการติดต่อตัวแทนโรงแรมดังกล่าวได้อย่างทั่วถึง ท่าอากาศยานสุวรรณภูมิจะมีการประชาสัมพันธ์ผ่านป้ายอินโฟกราฟฟิคขึ้นข้อความเชิญชวนให้ผู้โดยสารสแกน QR Code ในจอทีวีบนสายพานรับกระเป๋าผู้โดยสารขาเข้าระหว่างประเทศทุกสายพาน โดยจะมีเจ้าหน้าที่คอยให้คำแนะนำเช็คข้อมูลรายละเอียดเคาน์เตอร์ให้ผู้โดยสารได้รับทราบ เพื่ออำนวยความสะดวกให้ผู้โดยสารได้หาเคาน์เตอร์โรงแรมที่จองมาได้สะดวก รวดเร็วยิ่งขึ้น นอกจากนี้ ยังได้ประสานขอความร่วมมือ สายการบินในการประชาสัมพันธ์การใช้งาน QR Code ให้ผู้โดยสารทราบตั้งแต่อยู่บนเครื่องบินก่อนจะเดินทางเข้ามาถึง ตลอดจนประชาสัมพันธ์ผ่านช่องทางต่างๆ เพื่อให้ผู้เดินทางจากทั่วโลกทราบถึงขั้นตอนการใช้บริการเมื่อเดินทางมาถึงท่าอากาศยานสุวรรณภูมิด้วย